text: Nu siger kommunen undskyld til Per og Ingrid
  13 november 2015 kl. 14.50
  Efter TV SYDs indslag mandag om Esbjergs fremfærd mod en husejer i Vejrup, har kommunens jurister nu omstødt beslutning om at inddrage noget af haven.
  Da TV SYD overbragte Per Jensen den gode nyhed fredag eftermiddag, var han både overrasket og glad.
  - Det synes jeg er dejligt. Nu blir weekenden bedre, sagde han i telefonen fra Vejrup ved Bramming.
  Esbjerg Kommune har lagt sig fladt ned i sagen om Per og Ingrid Jensens have. På onsdag i næste uge sender kommunen en repræsentant ud til parret for at redde trådene ud og overlevere den glade nyhed.
  Kommunens jurister har atter kigget på sagen om at inddrage en del af parrets have oven på TV SYDs indslag mandag og nået til den konklusion, at parret har vundet hævd over arealet på ca. 80 kvm.
  Morten Andersen, teamleder i Esbjerg Kommune, siger til TV SYD:
  - Vi er meget kede af den her sag. Fremover vil vi formulere os i blødere vendinger og henvende os direkte og personligt til de berørte borgere, siger han og tilføjer:
  - Vi har lært af denne sag, at vi skal gøre vores hjemmearbejde ordentligt, fordi parret her faktisk HAR vundet hævd på deres grund.
  